बे गेदेमा गोसो मोदोम गुदुं सुबुं थुनलाइ हारिमुनि सिबियारि आरो खुगा थुनलाइ बुथुमग्रा सुकुमार बसुमतारीया जोनोम जादोंमोन 1948 मायथाइनि 1 जुलाइ खालारखालि सिगांनि बरपेटा जिल्लानि आरो आथिखालनि बागसा जिल्लानि खोरदैगुरि ओनसोलनि लेसेरा गामियाव। बिथांनि बिफानि मुङामोन लावदुम बसुमतारी आरो बिमानि मुङा दुरलाइ हाजिरा बसुमतारी। बियो बिमा-बिफानि साबा गथ’ गथाइनि दुइसिन फिसामोन। बिदा गेदेर रुंसारि बीरेन्द्र नाथ बसुमतारीया शालबारी जौसिन (Higher Secondary) फरायसालिनि गिबि गोरायुंमोन आरो रुंसारि दुलेन्द्र कुमार बसुमतारीया बरपेटा र’डनि ग’पीनाथ बरदलै गोजौ फरायसालिनि फोरोंगिरिमोन। बैष्णब धोरोम सिबिसुला बिथांनि बिफाया गथ’ गथायखौ मोजाङै जोथोन लानो हायाखैमोन। नाथाय बिमानि नारानाथार जोथोनाव सोलोंथाइ लानो गथ’ गथाइफोरा जोबोर थुलुंगा मोनदोंमोन। जाब्रां आरो फानलौ गोराननि फालांगि खालानानैनो गथ’फोरनि जानाय-लोंनाय आरो फरायनाय खरसाखौ दिहुनदोंमोन आरो साथामबो बिदा-फंबायानो जौसिननिफ्राय जौसिन थाखोनि सोलोंथाइनि डिग्री लानानै फोरोंगिरि जानो हादोंमोन। सुकुमार बसुमतारीया शालबारी गोजौ फरायसालिनिफ्राय 1963 मायथाइयाव मेट्रिक आनजाद उथ्रियो। बेनि उनाव 1969 मायथाइयाव कक्राझार कलेजनिफ्राय बि.ए. डिग्रीखौ लानो हायो।